Vrou, minnaar gevonnis vir man se moordArgieffoto. ŉ Vrou en haar minnaar is vandeesweek in die hooggeregshof in Polokwane gevonnis nadat hulle saamgesweer het om die vrou se man te vermoor. Lt.kol. Moatshe Ngoepe, woordvoerder van die polisie, het gesê Setibane Geneva Lebepe (49) en Laurence Tlou Matlete (53) is elk tot lewenslange tronkstraf gevonnis op aanklagte van moord en sameswering tot moord. Volgens Ngoepe is die liggaam van Mokibelo Charles Lebepe op 22 Maart 2013 by ŉ sportveld in Lebowakgomo, suid van Polokwane, gevind nadat hy verskeie kere met ŉ skerp voorwerp gesteek is. Mokibelo was ŉ verpleër by die Thabamoopo-hospitaal. Mokibelo se vrou en haar minnaar is later in verband met die moord in hegtenis geneem. Dit het tydens die verhoor aan die lig gekom dat Setibane vir Matlete R100 000 betaal het om haar man te vermoor. Lt.genl. Nneke Ledwaba, provinsiale polisiekommissaris in Limpopo, het die ondersoekspan wat by die saak betrokke was, geloof vir hul werk om die skuldiges aan die pen te laat ry. “Ons hoop dat hierdie vonnis as afskrikmiddel sal dien aan enige moordenaars daar buite wat sal sien dat ons genadeloos te werk gaan met sulke oortreders,” het Ledwaba gesê.